Parlementêre ondersoek na EFF-onderleier beginFloyd Shivambu Die parlement se ondersoek na die beweerde betrokkenheid van die EFF-onderleier, Floyd Shivambu, by wanpraktyke wat tot die ineenstorting van die VBS Bank gelei het, het amptelik begin. Die waarnemende parlementêre registrateur van ledebelange, adv. Anthea Gordon, het bevestig dat ŉ ondersoek begin is nadat die DA-LP Phumzile van Damme ŉ klag by die parlement se staande komitee oor etiek en ledebelange ingedien het. Die Reserwebank se verslag oor die ineenstorting van VBS Bank, opgestel deur adv. Terry Motau, SC, het onder meer bevind dat R16 miljoen deur die bank aan Brian Shivambu, broer van die EFF-onderleier Floyd Shivambu, oorbetaal is. Hiervan is R10 miljoen aan Floyd Shivambu oorbetaal, waarvan R1,2 miljoen in die sakke van die EFF beland het, het Motau bevind. Albei Shivambu-broers ontken die bevindings, en pres. Cyril Ramaphosa het nou ŉ kommissie van ondersoek na die ineenstorting van die bank gelas, onder voorsitterskap van oudregter Lex Mpati. Van Damme het die parlementêre ondersoek verwelkom, en uitgewys dat die EFF reeds erken het daar was verskeie finansiële transaksies tussen die twee Shivambu-broers. “Ons verwelkom die spoedige optrede van die etiekkomitee en die registrateur van ledebelange. Ons doen ŉ beroep op die etiekkomitee om sy verhore vir die publiek oop te stel, getuies te roep, mense te dagvaar om voor die komitee te verskyn en die nodige dokumente na te spoor,” het Van Damme gesê. Volgens haar sien die DA uit na die ondersoek en sal die party aandring op die strengs moontlike straf vir enigeen wat skuldig is aan die plundering van VBS Bank.